**Pranešimas žiniasklaidai**

2025 gruodžio 23 d.

**„Stonepeak“ perka „Bitė Group“ valdomą ryšio bokštų bendrovę „TeleTower“**

*„TeleTower“ ir „Bitė Group“ tęs strateginę partnerystę: investuos į mobiliojo ryšio tinklus Lietuvoje ir Latvijoje, sukurdamos pirmąjį nepriklausomą bokštų operatorių regione*

**LONDONAS / VILNIUS**

**Investicijų įmonė „Stonepeak“, investuojanti į fizinius aktyvus, tokius kaip pastatai, infrastruktūra ir telekomunikacijų objektai, kartu su „Bitė Group“, viena didžiausių telekomunikacijų bendrovių Baltijos šalyse, paskelbė apie susitarimą, pagal kurį „Stonepeak“ įsigis „TeleTower“ – „Bitės“ valdomą mobiliųjų ryšių bokštų tinklą Lietuvoje ir Latvijoje. „Bitė“ priklauso privataus kapitalo fondui „Providence Equity Partners“, kuris investuoja į medijų, komunikacijų, švietimo ir technologijų įmones. Po sandorio bus sukurta pirmoji visiškai nepriklausoma bokštų įmonė Baltijos šalyse. Tai žymi strateginės partnerystės pradžią, kurios tikslas – plėsti mobiliųjų tinklų infrastruktūrą ir pagerinti klientų patirtį, užtikrinant stabilesnį, greitesnį ir patogesnį ryšį Baltijos regione.**

2009 m. „Bitės“ įkurta „TeleTower“ valdo daugiau nei 2500 mobiliųjų ryšių bokštų bei antenų vietų Lietuvoje ir Latvijoje, užimdama stiprią poziciją strateginėse vietose visų pagrindinių miestų centruose. Po sandorio „TeleTower“ ir „Bitė“ sudarys ilgalaikę bendradarbiavimo sutartį, kuri apims įsipareigojimą pastatyti daugiau kaip 1200 naujų bokštų ar antenų vietų, taip padidinant tinklo aprėptį, pagerinant ryšį atokesnėse vietovėse ir užtikrinant 5G spartą klientams, nes mobiliųjų duomenų naudojimas regione auga sparčiau nei vidutiniškai Europoje.

„Lietuva ir Latvija laikomos patraukliomis mobiliojo ryšio bokštų rinkomis – šiose šalyse sparčiai auga mobiliųjų duomenų naudojimas, o operatoriai intensyviai konkuruoja tarpusavyje“, – sakė Nicolò Zanotto, Europos skaitmeninės infrastruktūros vadovas ir generalinis „Stonepeak“ direktorius.

„Stonepeak“ tikina, kad „TeleTower“ turi visas galimybes sėkmei – įmonė valdo įvairiapusį turto portfelį, modernią infrastruktūrą ir yra pirmoji nepriklausoma bokštų įmonė regione. Džiaugiamės galėdami investuoti į „TeleTower“ ir tikimės glaudaus bendradarbiavimo su „Bitė Group“, siekiant įgyvendinti jos strateginius tikslus Lietuvoje ir Latvijoje“, – teigia N. Zanotto.

„Visada siekėme savo klientams suteikti kuo daugiau vertės, gerindami mobiliųjų ir fiksuotojo ryšio tinklus bei plėsdami televizijos paslaugų pasiūlą“, – sakė Pranas Kuisys, „Bitė Group“, valdančios „Bitė Lietuva“ bei „Bite Latvija“, generalinis direktorius. „Nuo pat pradžių bendradarbiaudami su „Providence“ investavome daugiau kaip 400 mln. eurų į infrastruktūrą, plėtodami 4G ir 5G tinklus ir užtikrindami greitą interneto ryšį. Džiaugiamės strateginio investuotojo „Stonepeak“ atėjimu ir būsima strategine partneryste su „TeleTower“, kas atspindi mūsų nuolatinį įsipareigojimą minėtiems tikslams.“

„Ryšių sektorius yra viena svarbiausių „Providence“ investavimo sričių. Didžiuojamės prisidėję prie „Bitės“ augimo – per mūsų valdymo laikotarpį bendrovės pajamos išaugo nuo maždaug 200 iki 600 mln. eurų, buvo sukurta ir naujų paslaugų, tokių kaip „Go3“, – sako „Providence“ Europos padalinio vadovas Karim Tabet.

Pasak jo, Baltijos šalys išlieka patrauklus regionas investicijoms, todėl bendrovė tikisi, kad partnerystė su „Stonepeak“ leis pasitelkti šios bendrovės infrastruktūros patirtį ir sukurs papildomos vertės tiek „Bitė“, tiek „TeleTower“.

Sandorį planuojama užbaigti 2026 m. antrojo ketvirčio pabaigoje. Finansiniai „Stonepeak“ patarėjai sandoryje buvo „Barclays“, teisinę pagalbą teikė „Simpson Thacher & Bartlett LLP“. „Bitė Group“ finansiniais patarimais konsultavo „Lazard“, teisinę pagalbą – „Paul, Weiss, Rifkind, Wharton & Garrison“, „A&O Shearman“ ir „Sorainen“.

**Apie „Stonepeak“**

„Stonepeak“ – viena didžiausių alternatyvių investicijų bendrovių pasaulyje, investuojanti į infrastruktūrą ir realųjį turtą. Bendrovė valdo apie 80 mlrd. JAV dolerių vertės turtą.

Įmonė investuoja į stabilias, ilgalaikes pajamas generuojančias veiklas – nuo skaitmeninės infrastruktūros ir energetikos iki transporto, logistikos ir nekilnojamojo turto. Pagrindinis tikslas – apsaugoti investicijas nuo didelių nuostolių ir užtikrinti tvarią, subalansuotą grąžą.

„Stonepeak“ ne tik skiria kapitalą, bet ir aktyviai bendradarbiauja su įmonėmis, į kurias investuoja, prisidėdama prie jų veiklos plėtros ir strateginių sprendimų.

Bendrovės būstinė įsikūrusi Niujorke, o jos biurai veikia Šiaurės Amerikoje, Europoje, Azijoje ir Artimuosiuose Rytuose.

**Apie „Bitė Group“**

„Bitė Group“ – viena didžiausių telekomunikacijų ir žiniasklaidos grupių Baltijos šalyse, veikianti Lietuvoje, Latvijoje ir Estijoje.

Bendrovė teikia mobiliojo ryšio, interneto, mokamos televizijos bei žiniasklaidos paslaugas privatiems ir verslo klientams.

Grupę valdo tarptautinė privataus kapitalo bendrovė „Providence Equity Partners“, investuojanti į žiniasklaidos, ryšių, švietimo ir technologijų sektorius visame pasaulyje.

**Apie „Providence“**

„Providence“ – tarptautinė privataus kapitalo investicijų bendrovė, investuojanti į sparčiai augančias žiniasklaidos, ryšių, švietimo ir technologijų įmones Šiaurės Amerikoje ir Europoje.

Bendrovė dirba glaudžiai bendradarbiaudama su įmonių vadovais, padėdama jiems plėtoti verslą ir stiprinti konkurencines pozicijas rinkoje.

Nuo įkūrimo 1989 metais „Providence“ investavo daugiau nei 40 mlrd. JAV dolerių į daugiau nei 180 bendrovių. Pagrindinė bendrovės būstinė yra Providense (JAV), o biurai veikia Niujorke, Londone, Bostone ir Atlantoje.

**Kontaktai**

**„Stonepeak“**   
Kate Beers / Maya Brounstein   
el. paštas: [corporatecomms@stonepeak.com](mailto:corporatecomms@stonepeak.com)   
tel.: +1 (646) 540-5225

**„Bitė Group“**   
Jaunius Špakauskas   
el. paštas: [jaunius.spakauskas@bite.lt](mailto:jaunius.spakauskas@bite.lt)   
tel.: +370 (682) 66188

**„Providence Equity Partners“**   
FGS Global   
Charlie Chichester / Rory King   
el. paštas: [ProvidenceEquity@fgsglobal.com](mailto:ProvidenceEquity@fgsglobal.com)   
tel.: +44 (0)20 7251 3801